**УНИВЕРСИТЕТ ЗА НАЦИОНАЛНО И СВЕТОВНО СТОПАНСТВО**

**КАТЕДРА „МЕЖДУНАРОДНИ ОТНОШЕНИЯ“**

**Правила И ПРОЦЕДУРА**

 **ЗА РАЗРАБОТВАНЕ И ЗАЩИТА НА дипломна работа НА СТУДЕНТИТЕ ОТ СПЕЦИАЛНОСТИТЕ:**

**„ДИПЛОМАЦИЯ И СТРАТЕГИЧЕСКИ АНАЛИЗ“,**

 **„МЕЖДУНАРОДНИ ОТНОШЕНИЯ: МЕЖДУНАРОДНА ПУБЛИЧНА АДМИНИСТРАЦИЯ“,**

 **„МЕЖДУНАРОДНИ ОТНОШЕНИЯ: УПРАВЛЕНИЕ НА КОНФЛИКТИ“**

**И**

**„НАЦИОНАЛНА СИГУРНОСТ“**

**ЗА ПРИДОБИВАНЕ НА ОБРАЗОВАТЕЛНО-КВАЛИФИКАЦИОННА СТЕПЕН “МАГИСТЪР”**

Настоящите правила се основават на действащите законови изисквания в областта на висшето образование и общите правила за провеждане на защита на дипломна работа в образователно-квалификационна степен „магистър” на УНСС.

Съгласно учебните планове на специалностите: “Международни отношения: международна публична администрация” и „Национална сигурност“ за ОКС „магистър”, дипломирането на студентите става с разработване и защита на дипломна работа. Защити се провеждат в рамките на дипломни сесии: 1) редовна, която се провежда до един месец след завършването на семестриалното обучение; 2) поправителна, която се провежда до шест месеца след семестриалното завършване; 3) заключителна, която се провежда едновременно с редовната дипломна сесия на следващия випуск.

За да разработят и защитят дипломната работа, студентите трябва да изпълнят определени изисквания и процедура:

1. Студентите подават в Катедрата заявление за избор на тема на дипломната работа и научен ръководител. Заявлението е свободен текст, който следва да съдържа трите имена на студента, специалност, факултетен номер, дипломна сесия, тема на дипломната работа, имена на научния ръководител и подпис на научния ръководител, удостоверяващ неговото съгласие. Заявлението се подава не по-късно от два месеца преди защитата.
2. Катедреният съвет разглежда постъпилите заявления и одобрява научен ръководител и рецензент на всяка дипломна работа.
3. Смяна на темата на дипломната работа е възможна по предложение на научния ръководител, но не по-късно от един месец преди датата на защитата.
4. При разработване на дипломните си работи студентите следва да се придържат към следните изисквания за структура и съдържание:
	* Темата на дипломната работа трябва да бъде кратко и ясно формулирана.
	* Минималният обем на дипломната работа е от 60 стандартни машинописни страници (108000 знака). Максималният размер не трябва да надвишава 100 стандартни машинописни страници (180000 знака).
	* Текстът трябва да е структуриран с увод, глави от изложението и заключение.
	* Уводът на текста трябва да включва: аргументиране на актуалността и значимостта на избраната тема; ясно формулиране на основната изследователска теза, която се защитава в дипломната работа; ясно дефиниране на целта, обекта и предмета на изследване в дипломната работа, както и основните изследователски задачи; посочване на подходите и методите, на които се основава дипломната работа.
	* В заключението се представят изводите от изследването, в това число, и дали основната теза на изследването, формулирана в увода, е потвърдена или отхвърлена.
	* Дипломната работа трябва да съдържа списък на използваната литература.
5. Студентите подават по две молби за защита на дипломна работа – в Катедрата и в Отдел „Студенти - магистри”. В молбите се посочва темата на дипломната работа, а съответният научен ръководител удостоверява с подпис своето съгласие за допускане до защита. Срокът за подаване на молбите е от 1 месец до 10 дни преди датата, обявена за провеждане на защитата на дипломните работи.
6. Съставът на Държавната изпитна комисия за всяка сесия се определя по предложение на ръководителя на Катедрата със заповед на ресорния заместник-ректор.
7. Дипломантите предават разработките си в писмен и електронен вид не по-късно от 2 седмици преди датата, определена за защита. Условие за допускане е титулната страница да бъде подписана от научния ръководител.
8. Рецензентите имат задължението да предоставят рецензиите в писмен и електронен вид в Катедрата поне два дни преди обявената дата за защита на дипломните работи.
9. Студентите-дипломанти получават рецензиите си от Катедрата или по електронен път най-късно един ден преди деня на защитата.
10. Защитата на дипломните работи започва при наличието на легитимен състав на Изпитната комисия. Членовете на комисията проверяват самоличността на дипломантите по личната им карта (паспорт), както и дали са вписани в протокола за защита на дипломни работи.
11. При отрицателна рецензия, ако дипломантът сам не се откаже, решение за допускане/недопускане взима Държавната изпитна комисия.
12. Публичната защита на всяка една дипломна работа включва:
	* кратко експозе на дипломната работа в рамките на 7-10 мин от всеки дипломант;
	* рецензентът запознава Комисията и аудиторията с рецензията по представената за защита дипломна работа. Когато рецензентът е външен и няма възможност да присъства на защитата, рецензията се изчита от член на Комисията;
	* дипломантът отговаря на въпросите и критичните бележки от рецензията;
	* дипломантът отговаря на допълнителни въпроси към дипломната работа, зададени от членовете на Комисията или от аудиторията;
13. След съгласуване и обсъждане Комисията определя оценката на всеки един дипломант с консенсус.

Правилата за разработване и защита на дипломна работа са приети на заседание на катедра “Международни отношения“.